VENDIM

Nr. 209, datë 8.10.2021

MBI MOSFILLIMIN E PROCEDURËS PËR LICENCIMIN E SHOQËRISË “HEC TERFOJA” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “TERFOJA”, ME KAPACITET TË INSTALUAR 1980 kw
Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; nenit 4, pika 1, germa “a”, nenit 5, pika 1, germa “a”, nenit 10, pika 3, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s, nr. 109, datë 29.6.2016, të ndryshuar; si dhe nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 8.10.2021, mbasi shqyrtoi relacionin nr. 129/3 prot., datë 6.10.2021, të Drejtorisë së Licencimit, Autorizimeve dhe Mbikëqyrjes, mbi “Fillimin e procedurës për licencimin e shoqërisë ‘HEC Terfoja’ sh.p.k., në veprimtarinë e prodhimit të energjisë elektrike nga “HEC Terfoja”, me kapacitet të instaluar 1980 kw”,
konstatoi se: 

- Shoqëria “HEC Terfoja” sh.p.k., me shkresën e protokolluar në ERE me nr. 879 prot., datë 11.8.2021, ka paraqitur aplikimin për t’u pajisur me licencë në veprimtarinë e prodhimit të energjisë elektrike.

- Bordi i ERE-s, me vendimin nr. 175, datë 23.8.2021, vendosi të mos fillojë procedurën për licencimin e shoqërisë “HEC Terfoja” sh.p.k., në veprimtarinë e prodhimit të energjisë elektrike, për arsye se shoqëria “HEC Terfoja” sh.p.k. nuk kishte kryer pagesën e aplikimit. 

- Në vijim të kësaj vendimmarrjeje, ERE ka njoftuar shoqërinë me shkresën nr. 879/1 prot., datë 31.8.2021, dhe i ka bërë me dije se në mbështetje të parashikimit të nenit 10, pika 7, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, mund të paraqesë një aplikim të ri brenda 1 (një) muaji nga marrja e vendimit të ERE-s për mosfillimin e procedurës për shqyrtimin e aplikimit dhe dokumentacioni i paraqitur për aplikimin e mëparshëm do të konsiderohet i vlefshëm edhe për aplikimin e ri, i cili duhet të përmbajë bashkëlidhur edhe pagesën e aplikimit për licencim. 
- Në përgjigje të njoftimit të ERE-s, shoqëria, me shkresën e protokolluar në ERE me nr. 879/2 prot., datë 1.10.2021, ka dokumentuar kryerjen e pagesës së aplikimit për t’u pajisur me licencë nga ERE, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”.

- Nga analiza e dokumentacionit në fazën e fillimit të procedurave të licencimit në veprimtarinë e prodhimit të energjisë elektrike, për shoqërinë “HEC Terfoja” sh.p.k., rezulton se ka mungesa të theksuara në dokumentacion, në lidhje me kërkesat e “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, si më poshtë:

- formati dhe dokumentacioni për aplikim: neni 9, pika 1, germat “a”, “b” dhe “c”, plotësuar;
- dokumentacioni juridik, administrativ dhe pronësor: neni 9, pika 2, germat “f” dhe “g”, plotësuar;
- dokumentacioni financiar dhe fiskal: neni 9, pika 3, germat “b” dhe “d”, plotësuar;
- dokumentacioni teknik për HEC: neni 9, pika 4.1.1, plotësuar pjesërisht; 

- të dhëna teknike për bllokun e transformimit dhe lidhjen me sistemin: neni 9, pika 4.1.2, plotësuar pjesërisht; 

- dokumentacioni teknik dhe grafik: neni 9, pika 4.1.3, germat “a”, “b” dhe “c”, “d”, plotësuar;
- dokumentacioni tekniko-ekonomik: neni 9, pika 4.1.4, germat “a”, “b” dhe “c”, “d”, plotësuar;
- leje nga institucione të tjera: neni 9, pika 4.1.5., germa “b”, plotësuar.
- Dokumentacioni i munguar ka të bëjë, me: 

- Nenin 9, pika 2, “Dokumentacioni juridik, administrativ dhe pronësor”: 

- germat “a”/“b” (Akti i themelimit/statuti): plotësuar pjesërisht. Shoqëria “HEC Terfoja” sh.p.k. nuk ka depozituar aktin e themelimit të saj në ERE;
- germa “c” (Vërtetimi për regjistrim dhe ekstrakt historik nga Qendra Kombëtare e Biznesit, QKB): plotësuar pjesërisht. Shoqëria nuk ka përcjellë në ERE ekstraktin historik të saj me datë të përditësuar në zbatim të nenit 8, pika 3, të rregullores dhe certifikatën e regjistrimit pranë QKB-së;
- germa “d” (Vërtetimi nga prokuroria dhe gjykata për përfshirje ose jo në një proces penal të drejtuesve të shoqërisë): plotësuar pjesërisht. Shoqëria nuk ka depozituar në ERE vërtetimet e gjykatës dhe të prokurorisë me data të përditësuara dhe, gjithashtu, edhe vërtetimin e Gjykatës së Rrethit Gjyqësor Kukës dhe Prokurorisë pranë Gjykatës së Shkallës së Parë Kukës për vetë shoqërinë “HEC Terfoja” sh.p.k., si dhe për administratorin tjetër të shoqërisë;
- germa “e” (Struktura e ndërtimit dhe e funksionimit administrativ të shoqërisë, sipas pozicioneve dhe profileve përkatëse): pa plotësuar. Shoqëria nuk ka përcjellë në ERE strukturën e organizmit të saj.

Nenin 9, pika 3, “Dokumentacioni financiar dhe fiskal”:
- germa “a” (Vërtetimi për shlyerjen e tatim-taksave dhe të detyrimeve ndaj Institucionit të Sigurimeve Shoqërore): plotësuar pjesërisht. Shoqëria nuk ka paraqitur vërtetimin e Drejtorisë Rajonale Tatimore Kukës me datë të përditësuar (ky vërtetim mban datë të hershme në kundërshtim me parashikimin e nenit 8, pika 3, të rregullores) dhe nuk ka paraqitur vërtetimin e shlyerjes së detyrimeve ndaj sigurimeve shoqërore dhe shëndetësore;
- germa “c” (Dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financim dhe struktura e financimit (financim i vetë aplikuesit, kredi bankare, donacion, të tjera etj.): pa plotësuar. Shoqëria nuk ka depozituar asnjë dokument në lidhje me këtë kërkesë të rregullores.

Neni 9, pika 4.1, “Dokumentacioni teknik për HEC”: 

- neni 9, pika 4.1.1, “Të dhëna për centralin prodhues “Tërfoje”: plotësuar pjesërisht. Shoqëria nuk ka paraqitur të dhënat për kapacitetin ujëmbledhës, gjatësinë e kanalit të derivacionit, tensioni në dalje të gjeneratorit dhe datën e fillimit të operimit;
- neni 9, pika 4.1.2, “Të dhëna teknike për bllokun e transformimit dhe lidhjen me sistemin: plotësuar pjesërisht. Shoqëria nuk ka paraqitur të dhënat e munguara, në lidhje me kapacitetin në MVA dhe skemën e lidhjes së pështjellave;
- neni 9, pika 4.1.4 germa “e”, “Miratimi i projektit të zbatimit nga MIE”: pa plotësuar. Shoqëria nuk ka paraqitur miratimin përfundimtar të projektit të HEC “Tërfoje” nga MIE.

- neni 9, pika 4.1.5, “Leje nga institucione të tjera”:
- germa “a”, “Miratimi i pikës së lidhjes me sistemin”: PA plotësuar. Shoqëria “HEC Terfoja” sh.p.k., nuk ka miratimin e pikës së lidhjes me sistemin e shpërndarjes.

- germa “c”: “leja mjedisore”: plotësuar pjesërisht. Shoqëria ka përcjellë në ERE një VNM paraprake, që mban datë të hershme (data 9.12.2016) dhe nuk ka shpjeguar nëse kjo VNM është e vlefshme edhe për këtë aplikim, duke marrë në konsideratë faktin që ajo është lëshuar para nënshkrimit të kontratës me MIE-n, në datën 30.5.2018 dhe në kushtet e saj ndër të tjera citohet, se: “Mosfillimi i aktivitetit brenda një periudhe dyvjeçare sjell pasojë pavlefshmërinë e vendimit për ushtrimin e këtij aktiviteti. Shoqëria nuk ka bërë me dije nëse ka filluar punimet për ndërtimin e HEC-it apo fazën në të cilën ndodhet, në mënyrë që ERE të llogarisë vlefshmërinë e VNM-së paraprake.

- Nëse shoqëria “HEC Terfoja” sh.p.k. paraqet një aplikim të ri, në respektim të kërkesave të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, në zbatim nenit 10, pika 7, të po kësaj rregulloreje edhe pagesa për aplikim do të konsiderohet e vlefshme për aplikimin e ri. 

Për gjithë sa më sipër, Bordi i ERE-s

VENDOSI:

1. Të mos fillojë procedurën për licencimin e shoqërisë “HEC Terfoja” sh.p.k., në veprimtarinë e prodhimit të energjisë elektrike nga HEC “Tërfoje”, me kapacitet të instaluar 1980 kw.

2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.

Ky vendim hyn në fuqi menjëherë.

Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti

